# Bobby Clarke

### Wikipedia

Robert Earle "Bobby" Clarke (s. 13. elokuuta 1949, Flin Flon, Manitoba, Kanada) on entinen kanadalainen jääkiekkoilija ja Philadelphia Flyers -seuran entinen toimitusjohtaja. Clarke on NHL:n maineikkaimpia keskushyökkääjiä ja 1970-luvun menestyneimpiä kanadalaispelaajia.

Clarke oli nousukauttaan eläneen Philadelphia Flyersin ensimmäisiä todellisia tähtivarauksia, ja hän johti joukkueensa kahteen Stanley Cup -voittoon ja tuli itse valituksi liigan arvokkaimmaksi pelaajaksi kolme kertaa.

Clarke pelasi sarjakiekkoa kahdeksan ikäisestä. Hänellä havaittiin diabetes varhaisnuoruudessa. Sairaus sai NHL-seurat välttämään hänen varaamistaan, vaikka hänen saavutuksensa juniorina kotikaupungin Flin Flon Bombers -joukkueen riveissä olivat tunnettuja. Philadelphia Flyersin organisaatio kuitenkin konsultoi diabetes-eksperttejä, jotka vakuuttivat, että Clarke pysyisi kunnossa, kunhan vain huolehtisi terveydestään. Flyers varasi Clarken toisella vuorollaan kaikkiaan 17. pelaajana vuonna 1969.

Diabetes ja itseään säästelemätön pelityyli eivät estäneet Clarkea pelaamasta useimpina kausinaan enemmän kuin 70 peliä 80 mahdollisesta. Clarken ravintotankkaus tuli kuuluisaksi: hän saattoi juoda pari pulloa limonadia ja ottaa kolme lusikallista sokeria ennen peliä. Pelin aikana diabeetikkosentteri jatkoi tyypillisesti nauttimalla pari pulloa appelsiinimehua, makeaa purukumia ja suklaapatukoita pitääkseen veren sokerin korkealla koko ottelun keston.

Bobby Clarke pelasi 1969 - 1984 15 kautta NHL:ssä. Hänelle tunnusomaista oli joka vaihdon pelaaminen täysillä, osallistuminen puolustuspeliin ja maalintekotaito. Esikuvallisena joukkuepelaajana hän saavutti niin fanien kuin pelaajienkin arvostuksen.

Tultuaan nimitetyksi kapteeniksi hän johti Flyersin Stanley Cupin voittajaksi 1974 ja 1975. Kovan pelityylin tähden joukkueen lempinimi oli tuolloin "Broad Street Bullies" (Broad Streetin härät).

Lopetettuaan pelaajauransa 1983-84 Bobby Clarke oli tehnyt 358 maalia ja antanut 852 syöttöä 1144 pelissä. Jäähyminuutteja kertyi 1453 Lopettaessaan hän oli liigan kaikkien aikojen tilaston neljäs syötöissä ja kymmenes tehopisteissä.

Wayne Gretzky on myöntänyt, että Clarken tapa pelata vastustajan maalin takana inspiroi häntä kehittämään tätä osaa omassa pelissään. Maalin takaa syöttämisestä tulikin kaikkien aikojen kiekkoilijana pidetyn Gretzkyn tunnetuimpia tekniikoita.

Kanadan maajoukkuetta Bobby Clarke edusti vuoden 1972 Summit Seriesissä, ensimäisessä Kanada Cupissa 1976 ja Helsingin MM-kisoissa 1982. Hän pelasi NHL All Starsin riveissä Challenge Cupissa 1979.

## [muokkaa] Saavutuksia

- Bill Masterton Trophy 1972 (osoittanut suurinta sisukkuutta, urheiluhenkeä ja omistautumista)
- Hart Memorial Trophy 1973, 1975, 1976 (NHL:n kauden arvokkain pelaaja)
- Lester B. Pearson Award 1973 (pelaajat äänestivät keskuudestaan kauden parhaan pelaajan)
- NHL:n kakkostähtikentässä 1973, 1974
- Lester Patrick Trophy 1980
- Yanick Dupre Memorial 1982
- Frank J. Selke Trophy 1983 (National Hockey Leaguen parhaalle puolustavalle hyökkääjälle)
- pelasi NHL: tähdistöottelussa kahdeksan kertaa (1970, 1971, 1972, 1973, 1974, 1975, 1977 ja 1978)
- Philadelphia Flyers jäädytti pelinumeron 16 vuonna 1984
- Jääkiekon Hockey Hall of Fameen 1987
- Sijalla 23 The Hockey News -lehden 100 suurimman jääkiekkoilijan valinnassa 1998
- Kanadan Sports Hall of Fameen 2005

Haettu osoitteesta http://fi.wikipedia.org../../../b/o/b/Bobby_Clarke_996d.html

Luokka: Kanadalaiset jääkiekkoilijat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Français
- 日本語